Brad Moran
Brad Moran (s. 20. maaliskuuta 1979 Abbotsford, Brittiläinen Kolumbia, Kanada) on kanadalainen jääkiekkoilija, joka pelaa Iso-Britannian EIHL-liigan Nottingham Panthersissa. Hän toimii joukkueen kapteenina. Moran on pelipaikaltaan keskushyökkääjä, mutta hän osaa pelata myös laidassa. Eliteprospects.com -sivuston Ulf Anderssonin mukaan Moranin vahvuuksiin kuuluu pelikäsitys ja aggressiivisuus. Hänellä on sekä hyvän pelin- että maalintekijän ominaisuuksia. Moranilla on kuitenkin puutteita koossa ja luistelussa. Moran on pelannut urallaan myös kahdeksan NHL-ottelua. Hän on aiemmin Euroopassa pelannut myös Sveitsissä, Ruotsissa, Suomessa ja Itävallassa.
Andy Murray
Andrew ”Andy” Murray (s. 15. toukokuuta 1987 Dunblane, Skotlanti, Iso-Britannia) on skotlantilainen tennispelaaja ja olympiavoittaja. Murray aloitti ammattilaisuransa vuonna 2005. Hän nousi ATP-listan ykköseksi 7. marraskuuta 2016 julkaistulla listalla. Listan toiselle sijalle hän oli noussut ensimmäisen kerran jo elokuussa 2009. Hän on pituudeltaan 191 cm ja painaa 84 kg. Oikeakätinen Murray on voittanut urallaan 45 ATP-turnausta kaksinpelissä ja kaksi nelinpelissä. Hän on pelannut 11 kertaa Grand Slam -turnauksen loppuottelussa, ja saavuttanut kolme voittoa; Yhdysvaltain avoimet 2012 ja Wimbledonin tennisturnaus 2013 sekä Wimbledonin tennisturnaus 2016. Olympiakullan Murray voitti Lontoossa 2012. Tuolloin finaalissa kaatui Roger Federer suoraan kolmessa erässä. Murray voitti toisen kerran peräkkäin olympiakultaa Rio de Janeirossa 2016 voitettuaan Juan Martín del Potron kaksinpelin loppuottelussa erin 3–1. Hänestä tuli samalla ensimmäinen kaksinkertainen tenniksen kaksinpelin olympiavoittaja.